U-I-324/96
Natisni
Opravilna št.:
U-I-324/96
Datum odločitve:
17. 12. 1998
Objavljeno:
OdlUS VII, 225
ECLI:
ECLI:SI:USRS:1998:U.I.324.96
Akt:
Zakon o državljanstvu Republike Slovenije (Uradni list RS, št. 1/91-I, 30/91-I, 38/92 in 13/94), (ZDRS), 1. odst. 16. čl.
Izrek:
Pobuda Vojislava Tomića za začetek postopka za oceno ustavnosti prvega odstavka 16. člena Zakona o državljanstvu Republike Slovenije se zavrže.
Evidenčni stavek:
Pobudnik ne izkazuje pravnega interesa, ker izpodbijana določba ne more vplivati na njegov pravni položaj.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pridobitev državljanstva z naturalizacijo.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-72/97 z dne 16. 10. 1997 (OdlUS VI,129).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Vojislav Tomić, Ljubljana
Datum vloge:
15. 10. 1996
Vrsta odločitve:
sklep
Vrsta rešitve:
zavrženje
Dokument:
US19215
Dokument v PDF obliki:
U-I-324-96.pdf
66 KB
Prenesite datoteko
U-I-324/96
17.12.1998
S K L E P
Ustavno sodišče je v postopku za preizkus pobude Vojislava Tomića iz Ljubljane na seji dne 17. decembra 1998
s k l e n i l o :
Pobuda Vojislava Tomića za začetek postopka za oceno ustavnosti prvega odstavka 16. člena Zakona o državljanstvu Republike Slovenije (Uradni list RS, št. 1/91-I, 30/91-I, 38/92 in 13/94) se zavrže.
O b r a z l o ž i t e v
A.
1. Pobudnik z vlogo z dne 15.10.1996 izpodbija prvi odstavek 16. člena Zakona o državljanstvu Republike Slovenije (v nadaljevanju: ZDRS). V pobudi med drugim navaja, da je navedena določba v nasprotju s splošnimi določbami Zakona o splošnem upravnem postopku. Predlaga, da se "zla" določba ukine oziroma spremeni tako, da pristojni organ nima pravice razveljaviti odločbe še po treh letih od vročitve, temveč lahko le med samim postopkom ugotavlja, ali ne temelji morda prošnja za sprejem v državljanstvo na lažnih izjavah oziroma namernem prikrivanju bistvenih dejstev in okoliščin. Če se istemu organu oblasti dovoli, da lahko najprej izda odločbo o sprejemu v državljanstvo, nato pa jo v roku treh let razveljavi, je to po pobudnikovem mnenju napad na ustavnost in zakonitost oziroma na pravno varnost. Pobudnik citira določbo 17. člena Ustave, po kateri je človekovo življenje nedotakljivo in navaja, da kolikor bo tri leta živel v negotovosti glede morebitne razveljavitve odločbe, bo to vplivalo na njegovo zdravje in življenje. Zato zahteva izdajo "brezpogojne" odločbe.
B.
2. Ustavno sodišče je najprej preizkusilo, ali ima pobudnik pravni interes za vložitev pobude. Pravni interes za vložitev pobude je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj (24. člen Zakona o Ustavnem sodišču, Uradni list RS, št. 15/94 - v nadaljevanju: ZUstS). Po ustaljeni ustavnosodni presoji mora biti pravni interes neposreden in konkreten (tako na primer v sklepu št. U-I-72/97 z dne 16.10.1997 - OdlUS VI,129). Ugoditev pobudnikovemu predlogu mora privesti do spremembe njegovega pravnega položaja.
3. Izpodbijani prvi odstavek 16. člena ZDRS določa, da organ, ki je izdal odločbo o pridobitvi državljanstva z naturalizacijo, lahko razveljavi odločbo v treh letih po njeni vročitvi, če se ugotovi, da je bila naturalizacija dosežena z lažnimi izjavami ali z namernim prikrivanjem bistvenih dejstev ali okoliščin, ki bi vplivale na odločitev. V tretjem odstavku istega člena pa je določeno, da odločbe ni mogoče razveljaviti, če bi oseba, ki je pridobila slovensko državljanstvo z naturalizacijo, ostala brez državljanstva.
4. Iz pobudnikovih navedb in listin, priloženih k pobudi, izhaja, da je Ministrstvo za notranje zadeve pobudniku dne 28.6.1996 izdalo odločbo o pridobitvi slovenskega državljanstva z naturalizacijo št. 0011/10-XVII-197.956/1, v kateri mu je naložilo, da mora v roku dveh let od vročitve predložiti dokaz, da mu je državljanstvo ZRJ prenehalo. Ker je pobudnik dne 25.9.1996 zahtevani dokaz - odločbo o odpustu iz prejšnjega državljanstva - predložil, po tretjem odstavku 16. člena ZDRS ni mogoče razveljaviti odločbe, s katero je pridobil slovensko državljanstvo. Zato izpodbijani prvi odstavek 16. člena na njegov pravni položaj ne more več vplivati. To pomeni, da se pobudnikov pravni položaj tudi v primeru, če bi Ustavno sodišče izpodbijani prvi odstavek 16. člena ZDRS razveljavilo, ne bi spremenil. Pobudnik zato nima pravnega interesa za sprožitev postopka in je bilo treba zato pobudo zavreči.
C.
5. Ustavno sodišče je ta sklep sprejelo na podlagi 25. člena ZUstS v sestavi: predsednik Franc Testen in sodnice ter sodniki dr. Miroslava Geč - Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen